Bē-kham 得氣，koh iā m̄ 知 beh 按怎去講理，隔壁 ê a 伯人真好禮，見面 lóng kài 好笑神兼 ē 相借問--neh，kui-khì 私 kha-ē 自救。
Tú 精神，人 行 tio̍h 按呢 phiân-phiân-tó-tó，出來 gia̍h 1 支鉸刀，大門開--開，看四 khoo-lìn-tńg 無人，倒手 kā 3 支香 ni--leh，殘殘豆干切兩 tè，鉸刀自香跤做 tsi̍t-khùn kā 鉸斷，翻頭入門走去灶跤開水道頭 kā 香 ak hua，suà 手 tàn 入去 pùn-sò-láng tsún suah；tsit 擺頭殼 koh ù-tio̍h 枕頭 ê 時，感覺空氣 ke 真清，liam-mi tō 睏--去。
隔日暗去紅樓劇場看《浮浪貢開花》轉--來，手 tī phāinn-á 底 jîm-ā-jîm，suah jîm 無鎖匙，心內想講：「怪奇--ah，kám ē 是食暗頓 tshiau 銀角 á ê 時，鎖匙去 hoō pué tsi̍t-ē suá 位？」M̄-koh tse 暗袋 á 已經 tshiau 透透，無 tō 是無--neh。
心內真 m̄ 甘，phāinn-á kuānn 來 kā mi̍h-kiānn tsiâu píng--出-來，有影鎖匙已經偷走厝，連一句話 to 無留。
「是 kau tī 餐廳，ia̍h 是 kau tī 劇場？」想來去到 mā 想無，iah 是 bîn-á-tsài 開錢重 phah 才是路。
無張持 1 ê 想法浮倒出--來：「Ê~~~，無代無誌 鎖匙 ē 生翅，kám ē 是我 tsa 暗 kā 人『剪香』，神明來報應--我？」 @@" 想 tio̍h 心肝頭 gāi-gi̍k，m̄-koh 究真 ka-tī mā 無啥 ài 信。
尾--ah 出去外口 nê 衫，ná teh 想『剪香』ê 代誌 hām 鎖匙 phah-m̄-kìnn ê 關係，才雄雄想著因為透早 beh 開大門 tio̍h 用鎖匙對內底開暗鎖，m̄-tsiah 鎖匙 ē 無 tī phāinn-á 內底，剪香了後 kông beh 去灶 kha kā 香 tshòng hoō hua，鎖匙 té tī 褲 ê lak-tē-á，kiám-tshái 是 tsa 暗 koh 睏 ê 時，tsuann-á 對 lak-tē-á "sô" 出來 tī 眠床頂 ê 款。